(F° 48) Universis presentes litteras inspecturis, Johannes miseratione divina Episcopus Autissiodorensis, salutem in Domino. Notum facimus quod nuperrime Serenissimo principe Domino nostro Rege Francie gressus suos versus civitatem Autissiodorensem dirigente, et ad aures eiusdem deducto quod ad ecclesiam nostram Autissiodorensem non habueramus accessum (EN MARGE: Nota excusationem propter regem), idem dominus noster Rex, ad tantam humilitatis descendens graciam ac nos tanto volens favore prosequi gracioso, voluit ut ecclesiam nostram predictam, ex ipsius Regis plenitudine potestatis, in comitiva ipsius solemniter intraremus, absque juris cuiuslibet lesione, porroque venerabilibus et discretis viris dominis decano et capitulo Senon. Ecclesie asserentibus et dicentibus nos secundum consuetudinem solitam et antiquam, antequam predictam ecclesiam nostram intrare solemniter deberemus, ad professionem prestandam, sub certa forma, super altare maius Senonensis Ecclesie predicte, et ad alia jura sibi solvenda astringi; Nos profecto, quia dicte Ecclesie Senonensi, cui lege metropolitica subicimur, nec dictis dominis decano et capitulo, juri et consuetudini in quocumque detrahere voluimus nec debemus, volumus et consentimus expresse quod per ingressum huiusmodi nostrum, factum per dictum dominum nostrum Regem, sicut actum est, super nullum Ecclesie ac decano et capitulo supradictis seu quibusvis aliis preiudicium generetur, aut nobis seu successoribus nostris Episcopis Autissiodorensibus aliquod jus novum possit acquiri. Nosque promictimus bona fide facere et in integrum adimplere, infra instans et proximum dominice Resurrectionis festum, erga Ecclesiam Metropolitanam ac decanum et capitulum prelibatos, totum et quicquid ad quod aut in quo, pretextu dicti introitus nostri in ecclesiam Autissiodorensem nostram prefatam, eisdem Ecclesie ac decano et capitulo teneri possumus quomodolibet aut constringi, de jure aut prescriptione legitima, seu consuetudine ab antiquis temporibus observata et prescripta hactenus inconcusse. In cuius rei testimonium sigillum nostrum litteris presentibus est appensum. Datum Autissiodori, die XVIII decembris, anno Domini millesimo CCC° sexagesimo primo. Sic signatum: JO DIONISII.